CELEX: 
Language: fi
Date: 2017-06-12 00:00:00
Title: KOMISSION DELEGOITU ASETUS (EU) …/…, Euroopan parlamentin ja neuvoston asetuksen (EU) N:o 600/2014 täydentämisestä tiettyjen kolmansien maiden keskuspankkien vapauttamiseksi kauppaa edeltävistä ja sen jälkeisistä avoimuusvaatimuksista niiden harjoittaessa raha-, valuutta- ja rahoitusvakauspolitiikkaa

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               1.1.Yleinen tausta ja tavoitteet
            
            
               Asetusta (EU) N:o 600/2014
                  1
                (rahoitusmarkkina-asetus eli MiFIR) on määrä soveltaa 3. tammikuuta 2018 alkaen, ja yhdessä direktiivin 2014/65/EU
                  2
                (rahoitusmarkkinadirektiivi II eli MiFID II) kanssa sillä korvataan direktiivi 2004/39/EY
                  3
                (rahoitusmarkkinadirektiivi I eli MiFID I). MiFIR-asetus ja MiFID II -direktiivi muodostavat yhdessä ajantasaistetun ja yhdenmukaistetun oikeudellisen kehyksen, jolla säännellään muun muassa vaatimuksia, joita sovelletaan sijoituspalveluyrityksiin, kauppapaikkoihin, raportointipalvelujen tarjoajiin ja kolmansien maiden yrityksiin, jotka tarjoavat sijoituspalveluja tai harjoittavat sijoitustoimintaa unionissa. 
            
            
               MiFIR-asetuksen ja MiFID II -direktiivin tavoitteena on parantaa rahoitusmarkkinoiden tehokkuutta, häiriönsietokykyä ja eheyttä erityisesti seuraavin toimin:
            
            
               Avoimuutta lisätään ottamalla käyttöön kauppaa edeltävän ja kaupan jälkeisen vaiheen avoimuusjärjestelmä muilla kuin oman pääoman ehtoisilla rahoitusvälineillä käytävää kauppaa varten sekä lujittamalla ja laajentamalla osakekaupan nykyistä avoimuusjärjestelmää.
            
            
               Kaupankäyntiä siirretään säännellyille kauppapaikoille luomalla uudentyyppinen järjestelmä – organisoitu kaupankäyntijärjestelmä – johdannaisilla ja joukkovelkakirjoilla käytävää kauppaa varten ja asettamalla velvollisuus käydä osakekauppaa säännellyissä kauppapaikoissa.
            
            
               Johdannaisia koskevat unionin G20-sitoumukset täytetään velvoittamalla käymään johdannaiskauppaa säännellyissä kauppapaikoissa, ottamalla käyttöön hyödykejohdannaisia koskevat positiolimiitit ja ilmoitusvaatimukset ja laajentamalla sijoituspalveluyrityksen määritelmää käsittämään myös sellaiset yritykset, jotka harjoittavat finanssitoimintana hyödykejohdannaiskauppaa.
            
            
               Pk-yritysten mahdollisuuksia saada pääomaa helpotetaan ottamalla käyttöön pk-yritysten kasvumarkkinoiden alaluokka.
            
            
               Sijoittajansuojaa vahvistetaan tiukentamalla kannustimia koskevia sääntöjä, kieltämällä riippumattomaan neuvontaan liittyvät kannustimet ja antamalla uudet tuotevalvontasäännöt.
            
            
               Oikeudellinen kehys pidetään teknologian kehityksen tasolla huippunopean kaupankäynnin sääntelyllä, jossa asetetaan vaatimuksia näitä järjestelmiä käyttäville kauppapaikoille ja yrityksille.
            
            
               Otetaan käyttöön säännökset, jotka koskevat syrjimätöntä mahdollisuutta käyttää rahoitusvälineisiin, erityisesti pörssilistattuihin johdannaisiin, liittyviä kaupankäyntipalveluja ja kaupan jälkeisiä palveluja. 
            
            
               Tiukennetaan ja yhdenmukaistetaan seuraamuksia, ja varmistetaan asianomaisten toimivaltaisten viranomaisten välinen tehokas yhteistyö.
            
            
               MiFID II -direktiivin ja MiFIR-asetuksen muodostaman sääntelypaketin kokonaisvaltaisena tavoitteena on tasapuolistaa rahoitusmarkkinoiden toimintaedellytyksiä ja mahdollistaa se, että rahoitusmarkkinat toimivat talouden hyväksi, jolloin ne tukevat työllisyyttä ja kasvua.
            
            
               Tämän komission delegoidun asetuksen tarkoituksena on vahvistaa luettelo kolmansien maiden keskuspankeista, joiden vastapuolet vapautetaan muita kuin oman pääoman ehtoisia instrumentteja koskevista kauppaa edeltävistä ja sen jälkeisistä avoimuusvaatimuksista keskuspankkien harjoittaman raha-, valuutta- ja rahoitusvakauspolitiikan yhteydessä.
            
            
               1.2.Oikeudellinen tausta ja oikeudellinen sisältö
            
            
               MiFIR-asetuksessa asetettujen vaatimusten täsmentämiseksi komissiolle siirretään valta antaa delegoituja säädöksiä Euroopan unionin toiminnasta tehdyn sopimuksen (SEUT) 290 artiklan mukaisesti, kun lainsäätäjät ovat katsoneet olevan tarpeen täsmentää joitakin seikkoja, jotka koskevat kolmansien maiden keskuspankkien vapauttamista MiFIR-asetuksen mukaisista kauppaa edeltävistä ja sen jälkeisistä vaatimuksista, kun kyseiset liiketoimet liittyvät raha-, valuutta- ja rahoitusvakauspolitiikan harjoittamiseen.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Euroopan komissio on tukeutunut havainnoissaan ja päätelmissään ulkopuoliseen selvitykseen ”Exemptions for third-country central banks and other entities under the Market Abuse Regulation (MAR) and the market in Financial Instrument Regulation (MiFIR)”, jonka ovat tehneet Centre for European Policy Studies (CEPS) ja Bolognan yliopisto. Selvitys perustuu tutkimukseen, joka on toteutettu kolmansien maiden keskuspankeille osoitetun kyselyn pohjalta. Siinä analysoidaan kolmansien maiden keskuspankkien kohtelua kauppaa edeltävien ja sen jälkeisten avoimuusvaatimusten, keskuspankkien toimintakehyksen läpinäkyvyyden ja niiden unionissa harjoittaman kaupankäyntitoiminnan määrän osalta. Delegoidun asetuksen luonnos julkaistiin neljän viikon pituista julkista kuulemista varten, joka päättyi 4. toukokuuta 2017. Julkisessa kuulemisessa ei esitetty kannanottoja.
            
         
         
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Asetuksen (EU) N:o 600/2014 1 artiklan 6 kohta sisältää poikkeuksen, jonka mukaan kauppaa edeltäviä ja sen jälkeisiä avoimuusvaatimuksia ei sovelleta liiketoimiin, joissa on vastapuolena Euroopan keskuspankkijärjestelmän, jäljempänä ’EKPJ’, jäsen ja jotka toteutetaan osana kyseisen EKPJ:n jäsenen lainsäädäntöön perustuvan valtuutuksen nojalla harjoittamaa raha-, valuutta- ja rahoitusvakauspolitiikkaa ja joissa kyseinen jäsen on ennakolta ilmoittanut vastapuolelleen, että liiketoimeen sovelletaan vapautusta. 
            
            
               Asetuksen (EU) N:o 600/2014 1 artiklan 9 kohdan mukaan komissiolla on valta antaa delegoituja säädöksiä, joilla kyseinen vapautus ulotetaan koskemaan tiettyjä kolmansien maiden keskuspankkeja. 
            
            
               Tällä delegoidulla asetuksella täytetään asetukseen (EU) N:o 600/2014 perustuva valtuutus yksilöidä kolmansien maiden keskuspankit, joihin sovelletaan samaa vapautusta kuin EKPJ:n jäseniin kyseisen asetuksen 1 artiklan 6 kohdan nojalla.
            
            
               KOMISSION DELEGOITU ASETUS (EU) …/…,
            
            
               annettu 12.6.2017,
            
            
               Euroopan parlamentin ja neuvoston asetuksen (EU) N:o 600/2014 täydentämisestä tiettyjen kolmansien maiden keskuspankkien vapauttamiseksi kauppaa edeltävistä ja sen jälkeisistä avoimuusvaatimuksista niiden harjoittaessa raha-, valuutta- ja rahoitusvakauspolitiikkaa 
            
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon rahoitusvälineiden markkinoista sekä asetuksen (EU) N:o 648/2012 muuttamisesta 15 päivänä toukokuuta 2014 annetun Euroopan parlamentin ja neuvoston asetuksen (EU) N:o 600/2014
                  4
                ja erityisesti sen 1 artiklan 9 kohdan,
            
            
               sekä katsoo seuraavaa:
            
            
               (1)Liiketoimet, joissa on vastapuolena Euroopan keskuspankkijärjestelmän, jäljempänä ’EKPJ’, jäsen, vapautetaan asetuksen (EU) N:o 600/2014 1 artiklan 6 kohdan mukaisesti kauppaa koskevista avoimuusvaatimuksista, kun kyseiset liiketoimet liittyvät raha-, valuutta- ja rahoitusvakauspolitiikan harjoittamiseen.
            
            
               (2)Tällainen vapautus asetuksen (EU) N:o 600/2014 soveltamisesta voidaan kyseisen asetuksen 1 artiklan 9 kohdan mukaan ulottaa koskemaan kolmansien maiden keskuspankkeja sekä Kansainvälistä järjestelypankkia, jota vapautusta sovellettaessa pidetään kyseisen asetuksen 1 artiklan 9 kohdan nojalla kolmannen maan keskuspankin kaltaisena, jos nämä pankit täyttävät asiaa koskevat vaatimukset. Tätä varten komissio on laatinut kertomuksen, jossa arvioidaan kolmansien maiden keskuspankkien kansainvälistä kohtelua, ja esittänyt sen Euroopan parlamentille ja neuvostolle. Kertomus sisältää selvityksen keskuspankkien kohtelusta kolmansien maiden oikeusjärjestelmissä, EKPJ:n jäsenet mukaan luettuina, sekä unionissa sovellettavien lakisääteisten tietojenluovuttamisvaatimusten mahdollisista vaikutuksista kolmansien maiden keskuspankkien liiketoimiin. Selvityksen perusteella kertomuksessa todetaan, että monet kolmansien maiden keskuspankit olisi vapautettava kauppaa koskevista asetuksen (EU) N:o 600/2014 avoimuusvaatimuksista, minkä vuoksi on asianmukaista ulottaa vapautus koskemaan myös kyseisten kolmansien maiden keskuspankkeja.
            
            
               (3)Tässä asetuksessa vahvistettua luetteloa vapautukseen piiriin kuuluvista kolmansien maiden keskuspankeista olisi tarvittaessa tarkasteltava uudelleen myös siinä tarkoituksessa, että vapautus olisi tarvittaessa ulotettava koskemaan muita kolmansien maiden keskuspankkeja, joita ei ole vielä sisällytetty luetteloon, tai että luettelosta olisi poistettava tällaisia julkisyhteisöjä.
            
            
               (4)Tässä asetuksessa säädetyt toimenpiteet ovat Euroopan arvopaperikomitean asiantuntijaryhmän lausunnon mukaiset,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Poikkeuksen soveltamisalaan kuuluvat kolmansien maiden keskuspankit
            
            
               (Asetuksen (EU) N:o 600/2014 1 artiklan 9 kohta)
            
         
         
            
               Sovelletaan asetuksen (EU) N:o 600/2014 1 artiklan 6 ja 7 kohtaa Kansainväliseen järjestelypankkiin ja tämän asetuksen liitteessä 1 lueteltuihin kolmansien maiden keskuspankkeihin. 
            
            
               2 artikla
            
            
               Voimaantulo
               
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 12.6.2017.
            
            
               
                     Komission puolesta
               
               
                     Puheenjohtaja
                     Jean-Claude JUNCKER
               
            
            
                     
                        
                           
                     
                  
               
         
         
            
                  
                     (1)
                  Euroopan parlamentin ja neuvoston asetus (EU) N:o 600/2014, annettu 15 päivänä toukokuuta 2014, rahoitusvälineiden markkinoista sekä asetuksen (EU) N:o 648/2012 muuttamisesta (EUVL L 173, 12.6.2014, s. 84).
               
               
                  
                     (2)
                  Euroopan parlamentin ja neuvoston direktiivi 2014/65/EU, annettu 15 päivänä toukokuuta 2014, rahoitusvälineiden markkinoista sekä direktiivin 2002/92/EY ja direktiivin 2011/61/EU muuttamisesta (EUVL L 173, 12.6.2014).
               
               
                  
                     (3)
                  Euroopan parlamentin ja neuvoston direktiivi 2004/39/EY, annettu 21 päivänä huhtikuuta 2004, rahoitusvälineiden markkinoista sekä neuvoston direktiivien 85/611/ETY ja 93/6/ETY ja Euroopan parlamentin ja neuvoston direktiivin 2000/12/EY muuttamisesta ja neuvoston direktiivin 93/22/ETY kumoamisesta (EUVL L 145, 30.4.2004, s. 1).
               
               
                  
                     (4)
                  EUVL L 173, 12.6.2014, s. 84.
               
            
      
    ---documentbreak--- 
      
         
         
            
               LIITE
            
            
               1.Australia:
            
            
               –Australian keskuspankki (Reserve Bank of Australia);
            
            
               2.Brasilia:
            
            
               –Brasilian keskuspankki;
            
            
               3.Kanada:
            
            
               –Kanadan keskuspankki;
            
            
               4.Hongkongin erityishallintoalue:
            
            
               –Hongkongin rahaviranomainen (Hong Kong Monetary Authority);
            
            
               5.Intia:
            
            
               –Intian keskuspankki (Reserve Bank of India);
            
            
               6.Japani:
            
            
               –Japanin keskuspankki;
            
            
               7.Meksiko:
            
            
               –Meksikon keskuspankki;
            
            
               8.Korean tasavalta:
            
            
               –Korean keskuspankki;
            
            
               9.Singapore:
            
            
               –Singaporen rahaviranomainen (Monetary Authority of Singapore);
            
         
         
            
               10.Sveitsi:
            
            
               –Sveitsin keskuspankki;
            
            
               11.Turkki:
            
            
               –Turkin tasavallan keskuspankki;
            
            
               12.Amerikan yhdysvallat:
            
            
               –
                     Keskuspankki (Federal Reserve);
            
            
               13.Kansainvälinen järjestelypankki